Diraci medal (IOP)
Paul Diraci medal, ka Diraci medal, on teadusauhind, mida annab välja Londonis asuv Briti Füüsikainstituut (IOP). Ta on üks neljast erinevate institutsioonide poolt väljaantavast Diraci medalist. Auhind asutati 1985. aastal Briti füüsiku Paul Diraci auks. Auhinda antakse välja igal aastal alates 1987. aastast teadlastele, kellel on silmapaistvaid saavutusi teoreetilise füüsika (sealhulgas matemaatilise füüsika) valdkonnas. Esimene laureaat oli Stephen Hawking.